Alstom, voorheen Alsthom, is 'n Franse multinasionale maatskappy wat spesialiseer in die vervoersektor, hoofsaaklik spoorvervoer (treine, trems en metro's). Alstom was deel van die Alcatel-Alsthom-groep, 'n nuwe naam vir Compagnie Générale d´Electricité (CGE), voordat sy aktiwiteite saamgevoeg is met 'n deel van die General Electric Company (GEC)-groep wat die naam GEC-Alsthom gekry het. Die hoofkantoor is in Parys, Frankryk. In die gebroke boekjaar wat tot 31 Maart 2021 gestrek het, het Alstom 'n omset van bykans 9 miljard euro behaal. Die maatskappy is wêreldwyd aktief, maar sy swaartepunt is in Wes-Europa, waar ongeveer die helfte van die omset gegenereer word. Dit beskik oor 71 700 werknemers (teenoor 38 900 in 2019/20) in ongeveer 70 lande. Aan die einde van Maart 2021 het dit € 75 miljard se bestellings op sy boeke gehad. Alstom is aktief op die gebied van spoorvervoer. Ongeveer die helfte van die omset word gegenereer deur die verkoop van rollende materieel, insluitend die TGV-sneltrein.